**เอกสารประกอบการรับฟังความคิดเห็นสาธารณะ**

**ต่อ (ร่าง) ประกาศ กสทช. เรื่อง หลักเกณฑ์การกำกับดูแลเนื้อหารายการ**

**ในกิจการกระจายเสียงและกิจการโทรทัศน์ พ.ศ. ....**

**\_\_\_\_\_\_\_\_\_\_\_\_\_\_\_\_\_**

**ความเป็นมา**

ตามที่มาตรา ๓๗ แห่งพระราชบัญญัติการประกอบกิจการกระจายเสียงและกิจการโทรทัศน์ พ.ศ. ๒๕๕๑ บัญญัติห้ามมิให้มีการออกอากาศรายการที่มีเนื้อหาสาระที่ก่อให้เกิดการล้มล้างการปกครองในระบอบประชาธิปไตยอันมีพระมหากษัตริย์ทรงเป็นประมุข หรือที่มีผลกระทบต่อความมั่นคงของรัฐ ความสงบเรียบร้อยหรือศีลธรรมอันดีของประชาชน หรือมีการกระทำซึ่งเข้าลักษณะลามกอนาจาร หรือมีผลกระทบต่อการให้เกิดความเสื่อมทรามทางจิตใจหรือสุขภาพของประชาชนอย่างร้ายแรง โดยมิได้บัญญัติหรือกำหนดในรายละเอียดว่าเนื้อหารายการในลักษณะใดที่เป็นการต้องห้ามไม่ให้มีการออกอากาศในกิจการกระจายเสียงหรือกิจการโทรทัศน์ ประกอบกับคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) โดยคณะกรรมการกิจการกระจายเสียงและกิจการโทรทัศน์ (กสท.) มีหน้าที่ในการกำกับดูแลการประกอบกิจการกระจายเสียงและกิจการโทรทัศน์เพื่อให้ผู้ใช้บริการได้รับบริการที่มีคุณภาพ ประสิทธิภาพ รวดเร็ว และเป็นธรรม ดังนั้น เพื่อให้กระบวนการในการบังคับใช้กฎหมายตามบทบัญญัติดังกล่าวของ กสทช. กสท. และสำนักงานคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (สำนักงาน กสทช.) เป็นไปด้วยความเรียบร้อย รวดเร็ว และมีประสิทธิภาพ มีขั้นตอนและกรอบการดำเนินงานที่ชัดเจน จึงเห็นสมควรกำหนดหลักเกณฑ์ในการกำกับเนื้อหารายการในกิจการกระจายเสียงและกิจการโทรทัศน์

**เหตุผลและความจำเป็น**

เพื่อให้การบังคับใช้กฎหมายของ กสทช. กสท. และ สำนักงาน กสทช. ในการกำกับดูแล การประกอบกิจการกระจายเสียงและกิจการโทรทัศน์ ตามมาตรา ๒๗ (๖) แห่งพระราชบัญญัติองค์กรจัดสรรคลื่นความถี่และกำกับการประกอบกิจการวิทยุกระจายเสียง วิทยุโทรทัศน์ และกิจการโทรคมนาคม พ.ศ. ๒๕๕๓ และมาตรา ๓๗ แห่งพระราชบัญญัติการประกอบกิจการกระจายเสียงและกิจการโทรทัศน์ พ.ศ. ๒๕๕๑ เป็นไปด้วยความเรียบร้อย รวดเร็วและมีประสิทธิภาพ มีขั้นตอนและกรอบการดำเนินการที่ชัดเจน กสทช. จึงเห็นสมควรกำหนดหลักเกณฑ์การกำกับดูแลเนื้อหารายการในกิจการกระจายเสียงและกิจการโทรทัศน์ไว้ เพื่อเป็นกรอบและแนวทางในการดำเนินการในส่วนที่เกี่ยวข้องต่อไป

**สรุปสาระสำคัญ**

ร่างประกาศ กสทช. เรื่อง หลักเกณฑ์การกำกับดูแลเนื้อหารายการในกิจการกระจายเสียงและกิจการโทรทัศน์ พ.ศ. .... แบ่งสาระสำคัญออกเป็น ๓ หมวด ได้แก่

 (๑) หมวดที่ ๑ ว่าด้วยการกำหนดลักษณะหรือรูปแบบหรือสาระสำคัญของรายการที่มีเนื้อหาหรือลักษณะต้องห้ามไม่ให้ออกอากาศตามความในมาตรา ๓๗ แห่งพระราชบัญญัติการประกอบกิจการกระจายเสียงและกิจการโทรทัศน์ พ.ศ. ๒๕๕๑

 (๒) หมวดที่ ๒ ว่าด้วยข้อปฏิบัติของผู้รับใบอนุญาตในการกำกับดูแลหรือควบคุม การจัดทำหรือผลิตรายการเพื่อการออกอากาศรายการทางสถานีกระจายเสียงหรือทางสถานีโทรทัศน์ เช่น การจัดทำหรือผลิตรายการประเภทข่าว หรือประเภทสารคดี หรือรายการที่มีเนื้อหาในลักษณะของที่อาจก่อให้เกิดความขัดแย้งในสังคม หรือประเด็นทางการเมือง หรือการจัดทำหรือผลิตรายการที่มีเด็กหรือเยาวชน เข้ามามีส่วนเกี่ยวข้องกับรายการ เป็นต้น

(๓) หมวดที่ ๓ ว่าด้วยมาตรการในการกำกับดูแลเพื่อให้ผู้ประกอบกิจการกระจายเสียง และกิจการโทรทัศน์ปฏิบัติในการตรวจสอบเนื้อหารายการก่อนการออกอากาศรายการ และกระบวนการ ในการสั่งระงับ หรือห้ามการออกอากาศรายการ รวมถึงข้อปฏิบัติของผู้ประกอบกิจการกระจายเสียงและกิจการโทรทัศน์เมื่อได้รับคำสั่งห้ามหรือระงับการออกอากาศ อันเป็นการดำเนินการตามมาตรา ๓๗ และมาตรา ๓๘ แห่งพระราชบัญญัติการประกอบกิจการกระจายเสียงและกิจการโทรทัศน์ พ.ศ. ๒๕๕๑